钦定古今图书集成/明伦汇编/氏族典/第270卷 > 王十朋
## 钦定古今图书集成/明伦汇编/氏族典/第270卷 > 王十朋

按《宋史王十朋传》：“十朋字龟龄，温州乐清人。资颖悟，
日诵数千言。及长，有文行，聚徒梅溪，受业者以百数入太学，主司异其文。秦桧死，上亲政策士，谕考官曰：
‘对策中有陈朝政切直者，并寘上列，十朋以权为对。
帝嘉其经学淹通，议论醇正，遂擢为第一，授绍兴府
签判，召为秘书郎，除著作郎。三十一年，迁大宗正丞’”，
亟请祠归。孝宗受禅，起知严州，拜司封郎中，累迁国
子司业，除起居舍人，升侍讲，除侍御史。十朋见上英
锐，每见必陈恢复之计。除吏部侍郎，力辞，出知饶州，
移知夔州、湖州，召对，请祠去。起知泉州。十朋凡历四
郡，布上恩，恤民隐，所至人绘而祠之。东宫建，除太子
詹事，力辞，诏州郡礼致，遂力疾造朝。疾革，累章告老，
以龙图阁学士致仕，命下而卒。绍熙三年，谥曰“忠文。”
子闻诗、闻礼，皆笃学自立。闻诗知光州、提点江东刑
狱；闻礼知常州、江东转运判官。为治能守家法，人亦
思慕之。